Msimanga oorleef mosie van wantroueTshwane-burgemeester Solly Msimanga (Foto: Oupa Mokoena/ANA) Solly Msimanga, burgemeester van Tshwane, het Donderdag ŉ mosie van wantroue wat deur die ANC teen hom gebring is, oorleef. Speaker van die Tshwane-raad, Rachel Mathebe, het vroeër Donderdag beslis dat die mosie deur ŉ openbare stemming sal geskied. Die ANC-koukus het daarop aangedring dat die mosie deur ŉ geheime stemmery moet geskied, omdat “daar ŉ toksiese omgewing is en raadslede geïntimideer is”. Mathebe het egter bepaal dat raadslede hul hande sal opsteek om vir of teen die mosie te stem. Die ANC het daarna gesê hy sal die hof nader om Mathebe se beslissing tersyde te stel. Kgosi Maepa, streeksvoorsitter vir die ANC in Tshwane, het gesê ŉ beëdigde verklaring van die stadsbestuurder is voorgehou. “Die verklaring is skokkend. Die stadsbestuurder het in besonderhede verduidelik hoe die burgemeester selfs al in Mei 2017 oor die skandaal van GladAfrica bewus was.” GladAfrica is in die middelpunt van bewerings oor onbehoorlike toekenning van tenders in Tshwane ter waarde van honderde miljoene rand. “Ons weet daar is lede van die DA wat sterk voel dat Solly baie korrup is. Lede van die DA meen Solly is ŉ leuenaar en dat hy die DA se naam skade doen,” het Maepa gesê.